Oudpolisielede kan dalk vervolg word oor Timol-moordAhmed Timol (Foto: Zetaboards.com) Die laaste persoon wat Ahmed Timol lewend gesien het, het Woensdag gehoor indien hy 46 jaar gelede betrokke was by Timol se dood, kan hy vervolg word vir meineed, sameswering om moord te pleeg en moord. Ondanks talle teenstrydige bewyse, het Jan Rodrigues, voormalige veiligheidspolisiebeampte, volgehou dat Timol sy eie lewe geneem het deur uit die 10de verdieping van die John Vorster Plein-polisiestasie (nou Johannesburg Sentraal) “geduik” het. Roderigues hou vol hy het gesien hoe Timol kop en hande eerste uit die venster geduik het. Hy het probeer om hom te red, maar het self oor ŉ stoel gestruikel en geval. Adv. Howard Varney, vir die Timol-familie, het aan Rodrigues gesê die familie soek nie wraak nie, hulle wil net die waarheid hoor. Rodrigues het gesê hy vertel die waarheid en hou vol hy is onskuldig. Varney het egter vir hom gesê alles dui daarop dat hy met lede van die voormalige veiligheidstak saamgewerk het om Timol se “moord” te verbloem en dit soos ŉ selfmoord te laat lyk. Varney het gesê bewyse is gefabriseer om te verbloem dat Timol ernstig gemartel en gevolglik beseer is toe hy in September 1971 ondervra is. Hy het ook aan Rodrigues gesê hy het ingestem om die sondebok te wees, sodat die persone wat Timol ondervra het, kapt. Hans Gloy en kapt. Johannes van Niekerk en “moontlik ander”, nie Timol se beserings hoef te verduidelik wat hy voor die val opgedoen het nie. Varney het daarop gewys dat die patoloog, wat in 1971 die nadoodse ondersoek gedoen het, verskeie beserings aangetoon het wat voor die val opgedoen is. Dit was in daardie stadium dat die ondersoekbeampte in die saak, genl. Stoffel Buys, Rodrigues gevra het om sy verklaring aan te pas om in te sluit dat hy en Timol fisies baklei het voor hy uit die venster geval het. Rodrigues het vandeesweek vir die eerste keer bely dat hy onder druk was om sy verklaring aan te pas, maar het gesê hy het geweier om dit te doen. Hy is herhaaldelik gevra waarom hy versoek is om dit te doen, maar hy het gesê hy weet nie. Rodrigues het erken hy was in die vertrek toe Timol uit die venster geval het. Varney het gesê hy sal tydens sy finale betoog dit aan die hof stel dat Rodrigues moontlik nie die laaste persoon was wat Timol gesien het nie. “Die laaste persone was vermoedelik Gloy, Van Niekerk en ander.” Regter Billy Mothle het Rodrigues se getuienis bevraagteken en gevra of hy miskien meineed gepleeg het in sy getuienis, omdat dit teenstrydig is met die verslag van die patoloog. “As ek ŉ keuse moet maak tussen die mediese bewyse en jou weergawe, dan moet ek een laat vaar,” het hy aan Rodrigues gesê. Rodrigues het egter gesê hy kan nie sy verklaring aanpas volgens dit wat kenners in die hof gesê het nie, want hy was die een wat saam met Timol in die vertrek was en gesien het wat gebeur. “As ek my weergawe moet verander, beteken dit dat ek gelieg het. Ek het net gesê wat gebeur het en ek hou by my weergawe.” Die verhoor duur voort.